KLASA: P-351/23

URBROJ: 711-02-01/07-2024-07

Zagreb, 21. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Marina Colića, OIB: …………..,** **predsjednika Uprave trgovačkog društva KOMUNALAC društvo s ograničenom odgovornošću za vodoopskrbu, odvodnju i pročišćavanje otpadnih voda,** na 54. sjednici održanoj 21. lipnja 2024. godine, donosi sljedeću

**ODLUKU**

1. **Propustom podnošenja imovinske kartice za 2022. godinu do 31. siječnja 2023., obveznik** **Marin Colić, predsjednik Uprave trgovačkog društva KOMUNALAC društvo s ograničenom odgovornošću za vodoopskrbu, odvodnju i pročišćavanje otpadnih voda, počinio je povredu** **članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Marinu Coliću izriče se opomena.**

Obrazloženje

Povjerenstvo je uvidom u Registar obveznika koji ustrojava, utvrdilo da Marin Colić od 25. prosinca 2021. obnaša dužnost predsjednika Uprave trgovačkog društva KOMUNALAC društvo s ograničenom odgovornošću za vodoopskrbu, odvodnju i pročišćavanje otpadnih voda.

Uvidom u sudski registar Trgovačkog suda u Zadru utvrđeno je da su članovi trgovačkog društva KOMUNALAC d.o.o. jedinice lokalne samouprave. S obzirom na navedeno, utvrđeno je da je Marin Colić obveznik ZSSI-a sukladno članku 3. stavku 1. točki 40. tog Zakona pa da je kao takav dužan postupati sukladno odredbama istog.

Uvidom u Registar imovinskih kartica koji ustrojava, Povjerenstvo je u postupku prethodne (administrativne) provjere utvrdilo da obveznik Marin Colić nije podnio imovinsku karticu za 2022. godinu do 31. siječnja 2023. u smislu članka 10. stavka 4. ZSSI-a, kojim je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Povjerenstvo je stoga 24. studenog 2023. obavijestilo obveznika o otvaranju predmeta u odnosu na nepodnošenje imovinske kartice za 2022. godinu, a na koju je obavijest obveznik naveo da se propust dogodio zbog previda jer je smatrao da nije obvezan podnositi godišnju prijavu ako nema promjena. Navedeno je ispravio te je 27. studenog 2023. ispunio i Povjerenstvu poslao imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom 26. ožujka 2024. utvrdilo postojanje pretpostavki za pokretanje postupka vezano za moguću povredu gore citiranog članka 10. stavka 4. ZSSI-a. Povjerenstvo je o istome obavijestilo obveznika obaviješću KLASA: P-351/23, URBROJ: 711-02-01/04-2024-04 od 26. ožujka 2024. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz te obavijesti.

Obveznik je u svom očitovanju naveo da je došlo do previda zbog kojeg nije u zakonskom roku podnio imovinsku karticu za 2022. godinu. Smatrao je da imovinsku karticu nije potrebno podnositi ako nije bilo izmjena, a previdio je predmetnu odredbu Zakona o obveznom godišnjem podnošenju iste. Odmah po zaprimljenoj obavijesti putem e-maila ispunio je i poslao imovinsku karticu za 2022., kao i imovinsku karticu za 2023. godinu.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, dok je člankom 10. stavkom 5. ZSSI-a, između ostaloga, propisano da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznik bio obvezan podnijeti imovinsku karticu za 2022. godinu do 31. siječnja 2023., isti je to učinio tek 27. studenog 2023. Stoga je utvrđeno da je obveznik takvim svojim propustom počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu vodili postupci pred Povjerenstvom, kao i da je, iako uz znatno kašnjenje, naknadno ipak podnio predmetnu imovinsku karticu za 2022. godinu, pa je stoga Povjerenstvo za opisanu povredu smatralo opravdanim obvezniku izreći sankciju opomene.

Slijedom navedenog, Povjerenstvo je odlučilo kako je navedeno u izreci ove odluke.

ZAMJENICA PREDSJEDNICE POVJERENSTVA

Ines Pavlačić, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marin Colić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana